Babatjie hou verkeer opSpitsverkeer by die Buccleuch-wisselaar in Johannesburg is gewoonlik ŉ nagmerrie, veral as daar ŉ ongeluk plaasvind. Die verkeer in die omgewing is egter Donderdagoggend vir ŉ ander rede vertraag… ŉ pienkvoetjie wat besluit het dit is tyd om die wêreld in te kom. Emer-G-Med, ŉ privaat mediese nooddiens, het Donderdag omstreeks 7:30 op Twitter geskryf hulle staan ŉ vrou op dié besige snelweg by wat in kraam gegaan het. Hulle het haar behandel en in hul ambulans na ŉ nabygeleë hospitaal geneem. Hulle het die mamma teen omstreeks 08:00 veilig by die hospitaal gehad. Sy het toe nog nie geboorte gegee nie. Die diens het op Twitter geskryf: “Alles gaan goed met die mamma, nog geen babatjie nie, haar toestand word gemonitor.” Die babatjie is reeds deur Twitter-volgelinge as Baba Buccleuch gedoop. Maroela Media is in verbinding met Emer-G-Med, en meer inligting volg binnekort.